**Par izmaiņām manipulāciju sarakstā no 01.07.2021.**

Nacionālais veselības dienests (turpmāk – Dienests) informē, ka ir veikta manipulāciju saraksta pārskatīšana un grozījumu sagatavošana. Dienests skaidro, ka saskaņā ar Ministru kabineta 2018.gada 28.augusta noteikumu Nr.555 “Veselības aprūpes pakalpojumu organizēšanas un samaksas kārtība” (turpmāk – Noteikumi Nr.555) 2.14.punktu Dienests sagatavo manipulāciju sarakstu, ko saskaņā ar Noteikumu Nr.555 154.7.punktu pēc pārskatīšanas Dienestam ir jāsaskaņo ar Veselības ministriju, lai pēc tam sarakstu publicētu Dienesta tīmekļa vietnē. Saskaņā ar līgumiem par veselības aprūpes pakalpojumu sniegšanu un apmaksu Dienesta pienākums ir informēt līgumpartnerus par veiktajām izmaiņām manipulāciju sarakstā, lai līgumpartneri šo informāciju ņemtu vērā līgumu izpildē.

Dienests informē, ka ar 01.07.2021. ir stājušās spēkā izmaiņas manipulāciju sarakstā. Aktualizētā manipulāciju saraksta versija ir publicēta Dienesta tīmekļa vietnes [www.vmnvd.gov.lv](http://www.vmnvd.gov.lv) sadaļā “Profesionāļiem” – “Pakalpojumu tarifi”. Tāpat šajā tīmekļa vietnes sadaļā ir pieejamas arī vēsturiskās manipulāciju saraksta versijas un informācija par visām veiktajām izmaiņām – failā “Manipulāciju saraksta izmaiņu reģistrs”.

Manipulāciju saraksta vispārīgo noteikumu sadaļā, lai precizētu MR izmeklējumu veikšanu vienai ķermeņa daļai, veiktas izmaiņas 10. punktā:

10. CT un MR izmeklējumu tarifos iekļautas radiologa diagnosta darba vietas izmaksas, kur tiek veikta digitāla rentgendiagnostikas attēlu apskate un apstrāde. Radioloģijas manipulāciju tarifā iekļautas attēla (attēlu) izdruku (viena katras projekcijas izdruka) vai datu nesēja izmaksas. MR manipulācijās viena ķermeņa daļa ir galva, kakls, krūškurvis, krūšu dziedzeri, vēders, un mazais iegurnis, katra gūžas, katra pleca, elkoņa, plaukstas, ceļa un pēdas locītava, katrs augšdelms, apakšdelms, augšstilbs, apakšstilbs, mugurkaula–kakla daļa, mugurkaula–krūšu daļa, mugurkaula–jostas daļa, mugurkaula–krustu–astes daļa.

Prostatas vēža manipulācijām precizēti apmaksas nosacījumi, lai būtu skaidrāks to pielietojums, kuros gadījumos tiek norādīta pacienta maksājuma manipulācija un kuros gadījumos tikai uzskaites manipulācija.

**60196** - Pacienta nosūtīšana uz valsts organizēto prostatas vēža skrīningu, ko veic ģimenes ārsts, izmeklējot pacientu ar saslimšanu vai veicot pieaugušo profilaktisko apskati *(Manipulāciju norāda gadījumos, kad, izmeklējot pacientu ar saslimšanu vai veicot pieaugušo profilaktisko apskati, papildus tiek veikta pacienta nosūtīšana uz valsts organizēto prostatas vēža skrīningu. Manipulāciju nenorāda kopā ar manipulācijām 60197 un 60198.)*

**60197** - Maksājums ģimenes ārstam par pacienta vecumā no 65 gadiem nosūtīšanu uz valsts organizēto prostatas vēža skrīningu *(Ambulatori apmaksā tikai gadījumos, kad pacients tiek nosūtīts uz ambulatoro laboratorisko prostatas specifiskā antigēna noteikšanas izmeklējumu, vizītē nesaņemot citus veselības aprūpes pakalpojumus saistībā ar saslimšanu vai pieaugušo profilaktisko apskati. Manipulāciju nenorāda kopā ar manipulāciju 60196.)*

**60198** - Maksājums ģimenes ārstam par pacienta vecumā līdz 65 gadiem nosūtīšanu uz valsts organizēto prostatas vēža skrīningu *(Ambulatori apmaksā tikai gadījumos, kad pacients tiek nosūtīts uz ambulatoro laboratorisko prostatas specifiskā antigēna noteikšanas izmeklējumu, vizītē nesaņemot citus veselības aprūpes pakalpojumus saistībā ar saslimšanu vai pieaugušo profilaktisko apskati. Manipulāciju nenorāda kopā ar manipulāciju 60196.)*

Lai paplašinātu vakcinēto senioru aptveri, ir paplašināts vakcinācijas pakalpojums mājās, tajā iekļaujot arī pacientus no 80 gadu vecuma.

**60059** - Ārstniecības personas izbraukums COVID-19 vakcinēšanas nodrošināšanai pacienta dzīvesvietā (Manipulācija paredzēta COVID-19 vakcinācijai totāli asistējamām personām ar smagiem nekompensētiem mobilitātes traucējumiem un senioru no 80 gadu vecuma vakcinācijai mājās Manipulāciju nenorāda kopā ar mājas aprūpes manipulācijām un vakcinācijas manipulācijām 01018, 01019, 03081, 03083, 60049, 60170, 60192, izņemot 60169 un 03084.

Lai stimulētu I-IV līmeņa (pēc MK noteikumiem Nr.555) ārstniecības iestādes uzņemt pacientus no klīniskām universitātes slimnīcām (V līmenis), tādējādi atbrīvojot vietu arī COVID - 19 pacientiem. Izveidotas jaunas hronisko pacientu aprūpes manipulācijas:

**60490** – Piemaksa par stomu (izņemot traheostomu) apkopi hroniskiem pacientiem

**60491** - Piemaksa par traheostomas aprūpi hroniskiem pacientiem

**60492** - Piemaksa par izgulējumu un hronisku brūču aprūpi

**60493** - Piemaksa par perorāli lietojamu papildus medicīnisko uzturu vienam pacientam par vienu diennakti. Nenorādīt kopā ar manipulācijām 04198 un 04199

Izveidota jauna uzskaites manipulācija krūšu rekonstruktīvajā ķirurģijā:

**23057** - Implanta pielietošana krūts rekonstrukcijā *(Manipulāciju norāda VSIA "Paula Stradiņa klīniskā universitātes slimnīca", SIA “Rīgas austrumu klīniskā universitātes slimnīca”, SIA “Liepājas reģionālā slimnīca” un SIA “Daugavpils reģionālā”, ja pacientei atbilstoši indikācijām veikta krūts rekonstrukcija izmantojot implantu, kas apmaksāts no pacientes vai trešās personas līdzekļiem. Gadījumos, ja pretēji indikācijām, paciente uzstāj uz krūšu rekonstrukciju ar implantu, manipulācija netiek noradīta.)*

Nākotnē paredzēta apmaksāt šo pakalpojumu, kad tam tiks piešķirts papildus finansējums.

Neiroķirurģijā izveidotas jaunas manipulācijas kā alternatīva manipulācijām 21137, 21138, 21139. Jaunais materiāls “Hermetizējoša hemostatsika matrica ar kolagēnu un NHS” ir kā alternatīva “Tachosil” plāksteriem.

**24130** - Piemaksa par hermetizējoši hemostātisko matricu ar kolagēnu un NHS - PEG 27 mm x 27 mm

**24131** - Piemaksa par hermetizējoši hemostātisko matricu ar kolagēnu un NHS - PEG 45 mm x 45 mm

**24132** - Piemaksa par hermetizējoši hemostātisko matricu ar kolagēnu un NHS - PEG 45 mm x 90 mm

Saistībā ar nepieciešamību nodrošināt Covid-19 pārslimojošo pacientu rehabilitāciju, izveidota jauna manipulācija

**60245** - Skābekļa terapijas nodrošināšana pacientam, kas pārslimojis Covid-19, saņemot rehabilitācijas pakalpojumus stacionārā vai dienas stacionārā

No 2021. gada 1.jūlija stājās spēkā grozījumi Ministru kabineta 2009.gada 15.decembra noteikumos Nr.1474 “Tehnisko palīglīdzekļu noteikumi””, kuros paredzēts par valsts budžeta līdzekļiem nodrošināt pilngadīgas personas ar hroniskām elpošanas slimībām ar tehnisko palīglīdzekli - iekārtu ilgstošai skābekļa terapijai ārpus ārstniecības iestādes (skābekļa koncentrators). Lai nodrošinātu personām nepieciešamos veselības aprūpes pakalpojumus skābekļa terapijas nozīmēšanai, no 1. jūlija ir izmaiņas manipulāciju sarakstā.

Personām nepieciešams ambulatori veikt arteriālo asiņu gāzu analīzi, izmeklējumam paredzētās manipulācijas.

**41086** - Asins gāzu un Ph analīze pacientiem ar hronisku elpošanas nepietiekamību

**41087** - Piemaksa manipulācijai 41086 par spieķa kaula artērijas (a. radialis) punkciju arteriālo asins gāzu kontrolei

Personām var būt nepieciešami arī specifiski izmeklējumi:

**60506** - Nakts pulsa oksimetrija pacientiem, kam tiek nozīmēta skābekļa terapija mājā

**60507** - Piemaksa manipulācijai 60505 par transkutāno kapnogrāfiju

Ja pacients atbilst medicīniskajām indikācijām skābekļa terapijas nozīmēšanai, uzsāk skābekļa titrēšanu ambulatori vai dienas stacionārā.

**60505** - Ilgstošas skābekļa terapijas nozīmēšana ar skābekļa titrēšanu

**60510** - Skābekļa titrēšana pacientiem, kam nozīmē ilgstošu skābekļa terapiju

Saistībā ar **Traheostomas kabineta** izveidi “Rīgas Austrumu klīniskā universitātes slimnīca”, ir pieejamas klātienes un attālinātās konsultācijas un apmācības gan ārstniecības personām, gan pacientiem un viņu piederīgajiem, kā arī konsultācijas mājas aprūpes speciālistiem.

**60494** - Ārstniecības personu apmācība traheostomas pacienta aprūpes veikšanai klātienē

**60495** - Ārstniecības personu konsultācija traheostomas pacienta aprūpes veikšanai klātienē

**60496** - Pacientu un piederīgo apmācība pastāvīgās traheostomas kopšanā klātienē

**60497** - Ārstniecības personu konsultācija traheostomas pacienta aprūpes veikšanai attālināti

**60498** - Pacientu un piederīgo apmācība pastāvīgās traheostomas kopšanā attālināti

**60499** - Konsultāciju sniegšana mājas aprūpes speciālistiem

**Psihoemocionālā kabineta Onkoloģiskiem pacientiem** ietvaros izveidotas jaunas uzskaites manipulācijas konsultāciju sniegšanai pacientiem, ģimenes locekļiem, grupu konsultācijas pacientam un tuviniekiem.

**13097** - Konsultācija pacientam ambulatorā kabinetā

**13098** - Attālināta konsultācija pacientam vai  ģimenes locekļiem

**13099** - Attālināta speciālistu konsultācija grupā

Saistībā ar SIA “Bērnu un pusaudžu centrs” izveidoto **Garastāvokļa traucējumu kabinetu bērniem** ir izveidotas dažādas narkoloģiskās izvērtēšanas un ārstēšanas uzskaites manipulācijas **(13100 – 13108).**

Vairākām psihiatrijas un narkoloģijas manipulācijām paplašināti pielietošanas nosacījumi, lai tās varētu izmantot Garastāvokļa traucējumu kabinetos bērniem **(13030-13034; 13040-13043; 13045; 13050-13051; 13055-13056; 13060; 13065-13068; 13070; 13080; 13083; 13085-13088; 13090-13093; 13095-13096)**

**Atbilstoši Noteikumu Nr. 555 izmaiņām ar 01.07.2021.** “*līdz 2021. gada 31. decembrim Dienests atbilstoši faktiskajām izmaksām veic samaksu par šādiem sniegtajiem pakalpojumiem Covid-19 izplatības ierobežošanai:*

*243.1. par Covid-19 noteikšanai nepieciešamo paraugu paņemšanas organizēšanu un paņemšanas punktu darbības nodrošināšanu;*

*243.2. par Covid-19 noteikšanai nepieciešamo paraugu nogādāšanu līdz laboratorijai;*

*243.3. par laboratorisko izmeklējumu veikšanu Covid-19 noteikšanai atbilstoši Slimību profilakses un kontroles centra rekomendācijām epidemioloģiskās drošības pasākumu ietvaros (tai skaitā, ja izmeklējumi veikti bez ārsta nosūtījuma);*

*243.4. par Covid-19 pacientu nogādāšanu no stacionārās ārstniecības iestādes uz mājām, ja pacienta veselības stāvoklis ļauj turpināt ārstēties mājās un pacients pats nespēj rast iespēju nokļūt mājās, neapdraudot epidemioloģisko drošību, par ceļa izdevumiem ārstniecības personai, kas apmeklē Covid-19 pacientu, kā arī par izdevumiem, kas saistīti ar pulsa oksimetra nomu un piegādi;*

*243.5. par pacienta nogādāšanu no augstāka līmeņa stacionārās ārstniecības iestādes uz zemāka līmeņa stacionāro ārstniecības iestādi, ja pacienta veselības stāvoklis ir uzlabojies un ļauj turpināt ārstēšanu zemāka līmeņa stacionārā un ja augstāka līmeņa stacionārajai ārstniecības iestādei ir nepieciešams atbrīvot stacionārās gultas Covid-19 pacientu ārstēšanai.";*

*"243.1 Līdz 2021. gada 31. augustam dienests atbilstoši faktiskajām izmaksām veic samaksu par Covid-19 pacientu diagnostiku un ārstēšanu."*

**Manipulācijas, kas tiek apmaksātas līdz 31.08.2021.**

**19283** - Piemaksa manipulācijām 19275, 19302, 19305, 19307 par ogļskābās gāzes adsorbcijas filtru - kolonna (ECCO2R vai analogs)

**19284** - Piemaksa manipulācijām 19302 un 19305, pielietojot papildu citokinīnu adsorbcijas filtru

**19291** - Piemaksa manipulācijām 19304, 19305 un 19307 par reģionālu citrāta antikoagulāciju

*Noteikumu nr. 555 punktos 244., 245. un 246. minētās darbības tiek apmaksātas līdz* ***2021. gada 31. decembrim.***